Vuurwapenlisensies: Polisie appelleerArgieffoto (Foto: WerbeFabrik, Pixabay) Die Suid-Afrikaanse Polisiediens (SAPD) het Vrydag gesê hy het aansoek gedoen om verlof tot appèl teen die Pretoriase hooggeregshof se uitspraak oor die hernuwing van vuurwapenlisensies. Die hooggeregshof in Pretoria het vroeër vandeesmaand verklaar dat twee artikels (artikel 24 en 28) van die Vuurwapenbeheerwet ongrondwetlik is en dat alle vuurwapenlisensies wat verval het of binnekort verval, geldig sal wees totdat die konstitusionele hof die betrokke artikels hersien het. Die parlement is ook 18 maande gegun om die wet te wysig om aan grondwetlike beginsels te voldoen. ŉ Kostebevel is ook ten gunste van die Suid-Afrikaanse Jagters- en Wildbewaringsvereniging (SA Jagters), wat die aansoek gebring het, uitgereik. Die SAPD het Vrydag gesê aangesien hy reeds die nodige dokumente by die konstitusionele hof ingedien het om teen die uitspraak te appelleer, is die hooggeregshofuitspraak nou opgeskort totdat die konstitusionele hof oor die saak besluit het. “Die status quo met betrekking tot die nakoming van die Wet op Vuurwapenbeheer word dus gehandhaaf en daar word van vuurwapeneienaars met geldige vuurwapenlisensies verwag om steeds hul vuurwapenlisensies betyds te hernu,” het brig. Vishnu Naidoo, woordvoerder van die polisie, gesê. “Die SAPD sal alle vuurwapens bewaar wat deur mense, wat nie betyds hul vuurwapenlisensies hernu het nie, aan die polisie oorhandig is in ooreenstemming met die Wet op Vuurwapenbeheer. Verder sal geen persoon vervolg word wie se vuurwapenlisensies verval het en wat vrywilliglik hul vuurwapens aan die SAPD oorhandig nie.”